RETNINGSLINJER FOR **KUNST I** KOMMUNALE BYGG I RISØR KOMMUNE

(Revidert 19.02.15)

Risør kommunes utsmykkingsordning ble vedtatt i 1992. Reviderte retningslinjer ble vedtatt av Bystyret 19.02.15 (PS 30/15).

Vedtaket tilsier at 2 % av entreprisekostnadene ved kommunale nybygg og 1% ved ombygging av kommunale bygg, settes av til kunstnerisk utsmykking. Prosentsatsene gjelder det opprinnelige byggebudsjettet.

Retningslinjene omfatter:

* Utsmykking av kommunale bygg og anlegg
* Bruk av Fondsmidler
* Mottak av gaver i form av kunstverk
* Forvaltning av kommunens kunstsamling

**Kunst i offentlige bygg / rom**

**1. Risør kommunes kunstutvalg**

Risør kommunes kunstutvalg skal bestå av:

* Byggets arkitekt
* Representant fra byggherre v/ eiendomsforvaltningen
* **Kunstkonsulent** (utlyst i KOROs konulentregister og valgt av RSU/KORO)
* Kultursjef (utvalgets sekretær)
* Politisk valgt representant (utvalgets leder)
* Representant for brukerne
* Representant for Rådet for mennesker med nedsatt funksjonsevne

**2. Formål**

Formålet med **kunst i** kommunale bygg/anlegg skal være å:

* sette kunstnerisk utsmykking inn i en arkitektonisk helhet
* bygge opp under en kulturell identitet hos brukerne gjennom gode kunstopplevelser
* gjøre kunst tilgjengelig i offentlige rom hvor mennesker oppholder seg
* sikre arbeidsoppgaver for profesjonelle kunstnere

**3. Bygg**

Ordningen gjelder for følgende bygg:

Alle kommunale bygg og anlegg som eies av kommunen eller hvor kommunen er part i et eierfellesskap.

**4. Utvelgelse av kunstner**

Utvelgelse av kunstner skal skje gjennom:

* åpen eller lukket konkurranse
* direkte oppdrag til navngitt kunstner
* innkjøp av løskunst fra navngitt kunstner
* innkjøp av løskunst fra utstillinger

Ved konkurranse er kunstutvalget jury. Avgjørelsen fattes ved vanlig flertall.

Utvalget kan ved behov tilføres manglende kompetanse.

**5. Kunstplan**

Kunstkonsulent er ansvarlig for å utarbeide en helhetlig kunstplan for byggeprosjektet som legges fram for kunstutvalget for godkjenning.

Kunstplanen skal inneholde plassering av kunstverk, forslag til kunstnere og type kunst, budsjett, finansieringsplan, framdriftsplan etc. i tråd med KOROs standardiserte oppsett.

Kunstutvalget skal søke KORO (Kunst i Offentlige Rom) om ekstra økonomisk støtte i de tilfeller hvor dette er aktuelt.

**6. Kontrakt**

Det skal inngås skriftlig avtale mellom Risør kommune og kunstner ved alle utsmykkingsoppdrag. Ved kjøp fra utstillinger skal kommunen inngå avtale med

utstillingsstedet.

Signering av avtaler følger rutiner for behandling av byggeprosesser.

Utvalget rapporterer til Formannskapet.

**7. Registrering**

Ansvaret for registrering/katalogisering er plassert hos kultursjefen.

Registrering skal inneholde navn på kunstner og kunstverk, plassering av

kunstverk, materiale og årstall for utførelsen.

Hvert kunstverk skal skiltes med kunstnerens navn og kunstverkets tittel og

årstall.

**8. Fondsmidler**

Ved bygg og anlegg der det ikke er naturlig å bruke hele den avsatt summen til

utsmykking, settes restbeløpet av på fond.

**Bruk av Fondsmidler**

Risør kommune har følgende retningslinjer for bruk av Fondsmidler:

* Allerede etablerte kommunale bygg, eksisterende parkanlegg og møtesteder  
  **kan motta kunst** av fondsmidler. Ved møtesteder menes offentlige rom som ut  
  i fra beliggenhet eller historie har blitt et naturlig samlingssted.  
  Området bør være statlig/kommunalt, men kunsten kan også relateres  
  til private områder som er tilgjengelige for offentligheten. Her må det inn en skriftlig avtale mellom grunneier og kommunen.
* **Kunst i kommunale** bygg og anlegg skal plasseres slik at det blir synlig for et stort publikum. Kommunen har en særlig oppgave å øke kunnskapen om kunst ovenfor gruppen barn og unge.
* **Kunsten** kan være integrert eller i form av løskunst, og arbeidet skal være av høy kunstnerisk og teknisk kvalitet.
* Rådmannen har fullmakt til å kjøpe inn kunst for inntil kr 25.000,-.  
  Innkjøp utover dette beløpet skal behandles i Formannskapet etter innstilling fra **kunstutvalget**. Alle medlemmene i komiteen skal orienteres om innkjøpene.
* Forslag til bruk av fondsmidler kan komme fra kunstutvalgets egne medlemmer eller fra kommunens innbyggere.

**Mottak av gaver i form av kunstverk**

**1. Retningslinjer for mottak og plassering av gaver**

Risør kommune mottar ved flere anledninger gaver. Ved enkelte overrekkelser knytter giver betingelser til plassering av gaven.   
Kommunen har følgende retningslinjer for mottak/plassering:

**1.** Kommunens eget kunstutvalg skal vurdere om en gave/objekt skal plasseres i det offentlige rommet og hvor. Giver som knytter betingelser ved overrekkelse av gaver, kan ikke regne med at kommunen som mottaker kan forholde seg til absolutte betingelser, men vil så langt som mulig ta hensyn til realistiske ønsker.

**2.** Kommunens eget kunstutvalg skal vurdere om en gave /kunstverk skal plasseres i det offentlige rommet og hvor det skal plasseres.

Det er kunstutvalget som skal stå for en kvalitetssikring og ha fullmakt til å vurdere om gaven/objektet skal være en del av kommunens kunstsamling.

**3.** Lag og foreninger som ønsker å plassere objekter i det offentlige rom, skal forholde seg til kommunens kunstutvalg. Ved plassering av større objekter, hvor en må ta trafikale hensyn, skal kunstutvalget legge saken fram for Miljø- og teknisk komite.

**Forvaltning av kommunens kunstsamling**

Kunst i offentlige rom utgjør i dag en av landets største og best besøkte kunstsamlinger. Denne kunsten representerer store kulturelle og økonomiske verdier, og det er viktig at disse kunstverkene blir ivaretatt på en best mulig måte. Dette er avgjørende for hvordan kunstverkene blir oppfattet av offentligheten.

**Kunstkonsulent** utarbeider kunstplan for hvert byggeprosjekt med plassering av kunstverkene. Hvordan publikum/brukere behandler kunstverkene er basert på kunnskap og bevissthet om kunstverket. Forvaltning av kunst i offentlige rom dreier seg både om den fysiske tilstanden til det enkelte kunstverket og om sikring av visningsforholdene rundt kunstverket.

Kunst plassert i offentlige rom er underlagt opphavsrettslig vern etter åndsverkloven av 12.5.1961.

Kunstutvalget må forsikre seg at kunstner leverer i henhold til avtale. Når kunstverket blir overlevert fra kunstner og godkjent av byggherren, er det Risør kommune som overtar rollen som forvalter og dermed ansvaret for vedlikeholdet.

Følgende retningslinjer skal følges:

**1.** Kunstverkene kan ikke flyttes uten samtykke med kommunens kunstutvalg.

**2.** Det skal ikke plasseres nye objekter relatert til kunstverkene uten at kunstutvalget blir orientert om dette eller at det ligger i en avtale. Det kan være store planter, møbler, belysning, tepper osv.

**3.** Ved skader etc. skal kunstutvalget bli opplyst om dette slik at skaden kan repareres.